એક યુવાનની આ વાત છે. એનું વજન થોડું વધી ગયું હતું. તેના પિતાએ તેને કહ્યું કે, તારા વજનનું ધ્યાન રાખ. જિમમાં જા. શારીરિક શ્રમ તો કંઇ કરતો જ નથી! એ યુવાને બીએમઆઇ (બોડી માસ ઇન્ડેક્સ) કરાવ્યો અને હાઇટ મુજબ વજન કરવા માટે જિમ જવાનું શરૂ કર્યું. આ જ યુવાન થોડા દિવસો પછી ડિસ્ટર્બ રહેવા લાગ્યો. એને જોબની ચિંતા હતી. ખૂબ અપસેટ રહેતો હતો. ઘરમાંથી કોઇએ પૂછ્યું નહીં કે, તને શું થાય છે? ઊલટું એવા ટોણા માર્યા કે શું આમ મૂઢની જેમ બેઠો રહે છે! આ તે કોઇ રીત છે? આપણા સમાજમાં આજકાલ આવું બહુ જોવા મળે છે કે હેલ્થ પ્રત્યે લોકો અવેર થયા છે પણ પોતાની કે પોતાના લોકોની માનસિક સ્વસ્થતા ઓકે છે કે નહીં એની કોઇ ચિંતા કરતું નથી!